ตรวจไวรัสตับอักเสบ ชนิด ซี หลังเสี่ยง 85 วัน ผลเป็นลบ เชื่อถือได้ไหมครับ หรือต้องตรวจซ้ำไปอีก 90 วัน
สวัสดีค่ะ เชื้อไวรัสตับอักเสบชนิดซีนั้น จะติดต่อผ่านทางการมีเพศสัมพันธ์ การใช้เข็มฉีดยาร่วมกันในผู้ติดยาเสพติด หรือใช้ของมีคมร่วมกัน เช่น มีดโกน กรรไกรตัดเล็บ การสักลายผิวหนัง การเจาะหู เป็นต้น รวมไปถึงการรับเลือด การปลูกถ่ายอวัยวะ (แต่ในปัจจุบัน แทบไม่พบแล้ว เนื่องจากมีการตรวจคัดกรองก่อน)เมื่อได้รับเชื้อไวรัสตับอักเสบซีมาแล้ว หากตรวจหาเชื้อโดยการตรวจหา HCV RNA จะเริ่มตรวจพบได้ที่ 1-2 สัปดาห์ ซึ่งค่าเอนไซม์ของตับก็จะขึ้นสูงกว่าปกติในช่วงนี้ด้วย (แต่บางรายก็อาจไม่สูง) แต่หากเป็นการตรวจหาภูมิคุ้มกันที่มีต่อเชื้อ (Anti-HCV) จะตรวจพบได้ช้ากว่า คือจะเริ่มตรวจพบได้ที่ 3 สัปดาห์ แต่ส่วนใหญ่จะตรวจพบได้ที่ 6 สัปดาห์หลังรับเชื้อ บางรายอาจนานถึง 12 สัปดาห์ได้ ดังนั้น หากเป็นการตรวจหา Anti-HCV ก็อาจรอให้ครบ 12 สัปดาห์ แล้วค่อยไปตรวจ ก็จะแน่นอนกว่าค่ะ